Yoon Suk-yeol

**Yoon Suk-yeol** (født 1960) er en sørkoreansk jurist og politiker som var Sør-Koreas president fra mai 2022 til april 2025. Han tilhører Folkemaktspartiet, som står for en konservativ frimarkedspolitikk. Yoon ble 14. desember 2024 suspendert fra embetet i forbindelse med at nasjonalforsamlingen innledet riksrett. Statsminister Han Duck-soo ble innsatt som fungerende president i henhold til landets lover. Han ble 19. februar 2026 dømt til livstid i fengsel for maktmisbruk i forbindelse med at han erklærte unntakstilstand i 2024. Han kunne i prinsippet ha fått dødsstraff i henhold til påtalemaktens påstand.

Yoon innførte militær unntakstilstand 3. desember 2024. Han ga ordre om å suspendere nasjonalforsamlingen, forbød politiske partiers virksomhet og underla media militær kontroll. Soldater ble sendt inn i nasjonalforsamlingens lokaler. Etter store protester fra innbyggere og medlemmer av nasjonalforsamlingen gikk Yoon etter fem timer med på å oppheve unntakstilstanden. Bakgrunnen for unntakstilstanden var at presidenten møtte motstand i nasjonalforsamlingen og opposisjonen i flere måneder hadde forsøkt å avsette Yoon. Han begrunnet unntakstilstanden med trussel fra Nord-Korea. I januar 2025 forsøkte politiet å arrestere Yoon som hadde forskanset seg i boligen, og ble da stanset av hans livvakter og soldater. 

Han ble arrestert 15. januar 2025 etter at politiet med makt tok seg gjennom barrikadene rundt boligen. Rundt 3000 politifolk medvirket i aksjonen. Politiet trengte seg gjennom en forsamling av Yoons tilhengere  utenfor residensen mens motstandere av Yoon ropte oppmuntringer til politiet. Landets grunnlovsdomstol avsatte Yoon i april 2025. 

## Bakgrunn
Han vokste opp i en akademikerfamilie i Seoul, der faren var professor i økonomi ved Yonsei-universitetet. Han utdannet seg til jurist og gikk inn i påtalemyndigheten. Fra 2019 til 2021 var han Sør-Koreas statsadvokat.

## Politisk virke
Yoon var med på å etterforske korrupsjon og skatteunndragelse begått av de tidligere presidentene Park Geun-hye og Lee Myung-bak og en rekke offentlige tjenestemenn og forretningsfolk. I 2017 ledet Yoon riksrettsaken mot Park.

Yoon ble nominert til statsadvokat av president Moon Jae-in fra Det demokratiske partiet, men etterforskningen av Moons justisminister bragte ham på kant med presidenten. Den konservative opposisjonen roste etterforskningen, og han kom derfor på tale som presidentkandidat. Yoon ble også selv anklaget for å misbruke påtalemyndigheten til politisk vinning. Etter at han gikk av som statsadvokat, meldte han seg som kandidat.

Folkemaktspartiets presidentkandidat fra forrige valg, Hong Joon-pyo, stilte på nytt, men Yoon gikk seirende ut av partiets primærvalg. Presidentvalget i mars 2022 ble det jevneste i Sør-Koreas historie. Yoon vant valget mot Lee Jae-myung fra Det demokratiske partiet med 49 mot 48 prosent av stemmene.

Nasjonaforsamlingen vedtok 14. desember 2025 å stille ham for riksrett, og han ble suspendert fra embetet for den tid saken skulle bli behandlet. Han risikerte livstid eller dødsstraff. Statsminister Han Duck-soo ble innsatt som fungerende president i mellomtiden. Den 4. april 2025 ble Yoon Suk-yeol formelt avsatt som president.

## Referanser